Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 516/13/6601	Banská Bystrica, 8.9.2014
EEČ : 2-45-214-2014

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako konateľ subjektu XXXXX za obdobie júl až september 2012 júl a február až apríl 2013 zadržal a neodviedol na účet Sociálnej poisťovne, pobočka Banská Bystrica, Kapitulská 27, Banská Bystrica poistné na sociálne poistenie za zamestnancov tohto podnikateľského subjektu v celkovej výške 2.787,09 €, ktoré zrazil z hrubej mesačnej mzdy zamestnancov, čím porušil ustanovenia zákona č. 461/2003 Z. z. o sociálnom poistení v znení neskorších predpisov 

lebo zanikla trestnosť činu

Odôvodnenie:
Vyšetrovateľ PZ dňa 18.10.2013 začal trestné stíhanie vo veci zločinu neodvedenia dane a poistného podľa § 277 ods. 1, ods. 2 písm. b)  Trestného zákona, ktorý sa stal na tom skutkovom základe, ako je uvedené vo výrokovej časti tohto uznesenia.

	V priebehu vyšetrovania bola v procesnom postavení svedka – poškodeného vypočutá XXXXX a v procesnom postavení svedka bol vypočutý XXXXX. Taktiež bolo zabezpečené účtovníctvo spoločnosti XXXXX a následne bol znalcom XXXXX vypracovaný znalecký posudok č. 5/2014. 

Dňa 23.06.2014, na základe zabezpečených dôkazov, vyšetrovateľ OR PZ B.Bystrica v zmysle § 206 ods. 1 Trestného poriadku uznesením rozhodol o trestnom stíhaní  XXXXX.

Dňa 31.07.2014 bol XXXXX vypočutý v procesnom postavení obvineného, kde vo svojej výpovedi, okrem iného uviedol, že celé dlžné poistné, za ktoré je vyšetrovateľom PZ stíhaný v plnej sume 2.787,09 Eur uhradil, k čomu pripojil dôkazy o vyplatení dlžného poistného za zamestnancov XXXXX za obdobie mesiacov júl 2012 až september 2012 a tiež február 2013 až apríl 2013, o čom svedčia príjmové pokladničné doklady Sociálnej poisťovne, a.s., pobočka B.Bystrica, kde toto potvrdila vo svojom výsluchu dňa 01.08.2014 aj pracovníčka Sociálnej poisťovne – pobočka B.Bystrica – XXXXX.

Podľa § 277 ods.1, ods. 2 písm. b) Trestného zákona sa trestného činu neodvedenia dane a poistného dopustí, kto v rozsahu väčšom zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, alebo kto neoprávnene vo rozsahu väčšom uplatní nárok na vrátenie dane z pridanej hodnoty alebo spotrebnej dane v úmysle zadovážiť sebe alebo inému neoprávnený prospech. 

Škoda väčšieho rozsahu predstavuje výšku škody v rozpätí ohraničenom dosiahnutím určenej škody sumou 2.660,- Eur do 26.600,- Eur. 

Podľa § 86 ods. 1 písm. e) Trestného zákona trestnosť trestného činu neodvedenia dane a poistného podľa § 277 Trestného zákona zaniká, ak splatná daň a jej príslušenstvo alebo poistné bolo dodatočne zaplatené najneskôr v nasledujúci deň po dni, keď sa páchateľ po skončení vyšetrovania mohol oboznámiť s jeho výsledkami.

Podľa § 86 ods. 2 Trestného zákona však trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.

Z výpisu registra trestov XXXXX ako aj zo zistení vyšetrovateľa OR PZ B.Bystrica, o ktorom vyhotovil dňa 27.08.2014 úradný záznam vypýva, že obvinený nebol za obdobný čin v predchádzajúcich dvadsiatich štyroch mesiacoch postihnutý, ani trestné stíhanie proti nemu nebolo za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu.

V zmysle § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martin Králik
prokurátor